اسرئیلی ،مصنوعات کا بائیکاٹ ؟
ہمارے فقہا نے تو اس کی اجازت دے رکھی تھی کہ جنگ کے دوران میں سپاہی مخالف فوج کے لوگوں سے لین دین کر سکتے ہیں۔ کاروبار نجی طور پر کیا جاتا ہے۔ اور حکومتوں کو ٹیکس دیا جاتا ہے جس سے وہ جنگ کرنا چاہیں تو کرتی ہیں۔ اس میں ٹیکس ادا کرنے والی کی مرضی کا شامل ہونا ضروری نہیں ہوتا۔ جیسے ہماری حکومتیں بہت سے قابل اعتراض کام کرتی ہیں، بسا اوقات ظلم کرتی ہیں، جن سے ہم راضی نہیں ہوتے مگر ہم انھیں ٹیکس ادا کرتے ہیں کیونکہ قانون کی اطاعت لازم ہے۔ اس کا کوئی ثبوت اب تک علم میں نہیں آیا کہ کوئی معروف کاروباری کمپنی اسرائیل کو براہ راست ڈونیشن دیتی ہو تاکہ وہ جنگ کرے۔ اسرائیل سے تعلق رکھنے والے کمپنیوں پر بھی ٹیکس ہی عائد ہوتا ہوگا۔ مگر سوال یہ ہے کہ پاکستان میں کوئی اسرائیلی کمپنی کام کیسے سکتی ہے جب کہ اسرائیل کو پاکستان نے تسلیم ہی نہیں کیا ہوا۔ جن کمپنیوں کو اسرائیلی کمپنیاں کہا جا رہا ہے ان کے اسرائیلی ہونے کی تحقیق کس نے کی ہے اور اس کا ثبوت کیا ہے؟ سنی سنائی باتوں پر عمل کرنا درست طرز عمل نہیں۔ اگر کسی کمپنی کا مالک یہودی ہے تو یہ لازم نہیں کہ وہ اسرائیل کو ڈونیشن بھی دیتا ہو اور اسرائیل کے ساتھ نظریاتی ہم آہنگی رکھتا ہو یا اس کے ظلم کو درست بھی سمجھتا ہو۔ ان کمپنیوں کے مالکان وہ خدمات مہیا کرتے جن کی لوگوں کو ضرورت ہے۔ لوگ اپنی مرضی سے ان سے خریدتے ہیں۔ کسی پر پابندی میں لگائی جا سکتی کہ ان سے بائیکاٹ کریں۔ محض بدگمانی کی بنا پر کسی کا کاروباری نقصان کرانا جائز نہیں۔ ان کمپنیوں سے لاکھوں ملازموں کا روزگار وابستہ ہے۔ ان کو معاشی بحران کا شکار کرنا غلط ہے۔ علما کو چاہیے کہ لوگوں کو جذبات کی بجایے علم و عقل کی تعلیم دیں۔